Ásmundur Helgason , sem á og rekur veitingahúsið Gráa köttinn ásamt Elínu G. Ragnarsdóttur konu sinni , segir að lokanir vegna framkvæmda á Hverfisgötu og tafir á verklokum valdi því að rekstur staðarins sé í uppnámi og tap sé á honum viku hverja . Verkið hafi upphaflega átt að taka þrjá mánuði en útlit sé fyrir að verktími tvöfaldist og verði að minnsta kosti sex mánuðir . „ . Hvernig hægt er að klúðra þessu verki svona ofboðslega er óskiljanlegt , “ segir Ásmundur í færslu á Facebook-síðu sinni . Hverfisgötu var lokað fyrir umferð akandi í vor sem leið , á milli Ingólfsstrætis og Smiðjustígs , vegna framkvæmda við fráveitu og lagnir . Framkvæmdir hófust um miðjan maí og áttu að standa til ágústloka en enn er gatan lokuð og svo að sjá að talsvert vinna sé eftir . Á meðan hefur aðkoma gangandi fólks að þjónustufyrirtækjum á þessum hluta götunnar verið erfið og stundum illfær . Ásmundur segir að áhrifin á rekstur hans staðar , og annarra staða neðan til á Hverfisgötu , séu áþreifanleg . Fjórir veitingastaðir á því svæði hafi farið á hausinn og þó hann geti ekki fullyrt að lokun Hverfisgötunnar sé um að kenna sé hann þess fullviss að lokunin hafi í það minnsta haft áhrif . Hvað varði rekstur hans eigin staðar , Gráa kattarins , þá sé hann í járnum . „ Við töpum peningum á hverri viku , íhverjum mánuði . Við erum auðvitað alltaf að vonast til að verkið klárist en við þolum ekki langan tíma í viðbót að óbreyttu . Sem betur fer virðist nú samt ekki vera langur tími eftir af framkvæmdunum . Við myndum ekki lifa af veturinn í óbreyttu ástandi , “ segir Ásmundur í samtali við Stundina . „ Við erum búin að tapa milljónum vegna þessara framkvæmda frá því í sumar “ Ásmundur er jafnframt mjög ósáttur við samskiptin við borgina og bendir sérstaklega á formann skipulagsráðs í þeim efnum , Sigurborgu Ósk Haraldsdóttur . „ Hún svarar aldrei , ég hef sent henni tölvupóst ítrekað og hún svarar honum aldrei . Sjálfur boðberi frjáls upplýsingaflæðis og opinnar stjórnsýslu , Píratinn sjálfur , svarar aldrei neinum tölvupóstum . Það er ekki einu sinni hægt að finna fullnægjandi upplýsingar um framkvæmdirnar inni á vef Reykjavíkurborgar , eftir allan þennan tíma . Það hefur ekkert staðist í verkáætlun og það stenst aldrei neitt af því sem sagt er . Það er alveg sama hvort það er af hálfu borgarinnar eða af hálfu verktakans sem er með verkið . “ Ásmundur segir að hann hafi farið fram á að borgin greiði fyrirtæki hans bætur vegna þessara miklu tafa sem orðið hafa á framkvæmdunum . Hann hafi engin svör fengið við þeim umleitunum . Næsta skref sé líklega að leita lögfræðiaðstoðar vegna þess . „ Við erum búin að tapa milljónum vegna þessara framkvæmda frá því í sumar . Aðsóknin minnkar bara eftir því sem framkvæmdirnar standa lengur . “ Fyrirvari : Elín G. Ragnarsdóttir , annar eigandi Gráa kattarins , er stjórnarformaður Stundarinnar .